

|  |  |
| --- | --- |
| **ДО**  **Г-Н МОМЧИЛ НЕКОВ**  **ЗАМЕСТНИК-МИНИСТЪР НА ЗЕМЕДЕЛИЕТО И РЪКОВОДИТЕЛ НА УO НА ПРСР 2014-2020 Г.** | **ОДОБРИЛ:** |

**Д О К Л А Д**

**от Елена Иванова – Директор на дирекция „Развитие на селските райони“**

|  |  |
| --- | --- |
| **ОТНОСНО:** | *Проект на Насоки за кандидатстване по процедури чрез подбор на проектни предложения за подготвителни дейности по подмярка 19.1 „Помощ за подготвителни дейности“ от мярка 19 „Водено от общностите местно развитие“ от Програмата за развитие на селските райони 2014-2020 г.* |

**УВАЖАЕМИ ГОСПОДИН НЕКОВ,**

На основание чл. 26, ал. 1 от Закона за управление на средствата от Европейските структурни и инвестиционни фондове (ЗУСЕСИФ), Ви представям проект на заповед за утвърждаване на Насоки за кандидатстване по процедури чрез подбор на проектни предложения за подготвителни дейности по подмярка 19.1 „Помощ за подготвителни дейности“ от мярка 19 „Водено от общностите местно развитие“ от Програмата за развитие на селските райони 2014-2020 г. (ПРСР 2014 – 2020 г.)

Програмата за развитие на селските райони за периода 2014 – 2020 г. е основният стратегически документ за прилагане на Втори стълб на Общата селскостопанска политика в България за периода 2014-2020 г. Като инструмент на Втори стълб, ПРСР 2014 – 2020 г. е насочена към постигане на трите основни цели на ОСП:

* *Първа цел: Повишаване на конкурентоспособността и балансирано развитие на селското и горското стопанство и преработваща промишленост;*
* *Втора цел: Опазване на екосистемите и устойчиво управление, използване на природните ресурси в земеделието, горското стопанство и хранителната промишленост, предотвратяване на климатичните промени и приспособяване към тях;*
* *Трета цел: Социално-икономическо развитие на селските райони, осигуряващо нови работни места, намаляване на бедността, социално включване и по-добро качество на живот.*

Подмярка 19.1. „Помощ за подготвителни дейности“ от мярка 19 „Водено от общностите местно развитие“ от Програма за развитие на селските райони 2014-2020 г. допринася за постигане на третата основна цел на ПРСР 2014 – 2020 г. чрез насърчаване на социалното приобщаване, сътрудничеството и стимулиране на икономическото развитие в селските райони.

По подмярката се финансират дейности, свързани с учредяване на МИГ за кандидат местно партньорство, в което не участва МИГ, популяризиране на подхода ВОМР (само за общности, които не са прилагали подхода ЛИДЕР през програмни периоди 2007 – 2013 г. и 2014 – 2020 г. на териториите или част от териториите, за които се кандидатства), процеса на разработване на стратегия за ВОМР (за всички кандидати), обучения на местни лидери и заинтересовани страни, проучвания и анализи на територията, подготовка на стратегия за ВОМР, включително консултиране на местната общност във връзка с подготовката на стратегията и координация на изпълнението на подготвителните дейности.

Допустими кандидати за предоставяне на финансова помощ за изпълнение на проект за подготвителни дейности са:

1. Местни инициативни групи, които са регистрирани по Закона за юридическите лица с нестопанска цел;

2. Представители на публичния сектор (общини), определени за водещи партньори в местни партньорства;

3. Представители на стопанския сектор, определени за водещи партньори в местни партньорства;

4. Представители на нестопанския сектор, определени за водещи партньори в местни партньорства.

В чл. 9б, т. 2 от Закона за подпомагане на земеделските производители е предвидено производството по подмярка 19.1 „Помощ за подготвителни дейности“ от мярка 19 „Водено от общностите местно развитие“ от Програма за развитие на селските райони 2014-2020 г. да се провежда посредством Информационната система за управление и наблюдение на средствата от Европейските структурни и инвестиционни фондове (ИСУН) и по реда на Закона за управление на средствата от Европейските структурни и инвестиционни фондове (ЗУСЕСИФ). Съгласно чл. 26 от ЗУСЕСИФ, ръководителят на управляващия орган на програмата утвърждава за всяка процедура насоки и/или друг документ, определящи условията за кандидатстване и условията за изпълнение на одобрените проекти.

В проекта на Насоки се уреждат условията за кандидатстване за предоставяне на безвъзмездна финансова помощ и условията за изпълнение на проекти за подготвителни дейности по подмярка 19.1 „Помощ за подготвителни дейности“ от мярка 19 „Водено от общностите местно развитие“ от Програмата за развитие на селските райони 2014-2020 г. В проекта на насоки са посочени допустимите за подпомагане кандидати, допустимите за подпомагане дейности, размерът на финансовата помощ, условията за допустимост към проектите и критериите за подбор.

В проекта на Насоки е предвидено процедурата чрез подбор на проектни предложения за подготвителни дейности по подмярка 19.1 „Помощ за подготвителни дейности“ от мярка 19 „Водено от общностите местно развитие“ от Програмата за развитие на селските райони 2014-2020 г. да бъде с един краен срок за кандидатстване. Крайният срок за подаване на проектни предложения е 31 юли 2022 година, 17:30 часа.

Общият размер на средствата, които могат бъдат предоставени за всички одобрени проектни предложение по процедура № BG06RDNP001-19.610 по подмярка 19.1 „Помощ за подготвителни дейности“ от мярка 19 „Водено от общностите местно развитие“ от Програма за развитие на селските райони 2014-2020 г. възлизат на левовата равностойност на 3 500 000 евро – 6 845 300 лева.

Максимален размер на безвъзмездната финансова помощ за един проект за подготвителни дейности е:

а) до левовата равностойност на 30 000 евро (58 674 лева) за кандидат - местно партньорство, на територията на което не е прилаган подхода ЛИДЕР през периода 2007 – 2013 г. или подхода ВОМР през периода 2014 – 2020 г.;

б) до левовата равностойност на 25 000 евро (48 895 лева) за кандидат - местно партньорство или МИГ, на територията на което (цялата или част от територията, за която се кандидатства), е прилаган подхода ЛИДЕР през периода 2007 – 2013 г. или подхода ВОМР през периода 2014 – 2020 г.

Критериите за подбор за проектите по подмярка 19.1 „Помощ за подготвителни дейности“ бяха одобрени от Комитета за наблюдение на ПРСР 2014 - 2020 г. на заседание, проведено на 16 март 2015 г. Критериите са актуализирани с писмена процедура на Комитета за наблюдение на ПРСР 2014 – 20202 г., проведена в периода 17.02. – 04.03.2022 г.

Условията на проекта на насоки се основават на актуализираните условия на подмярка 19.1 „Помощ за подготвителни дейности“ от единадесетото изменение на ПРСР 2014 - 2020 г. и на разпоредбите на правото на Европейския съюз. В проекта на насоки са включени и условия, гарантиращи предоставяне на финансова помощ за обосновани разходи, и минимизиращи риска от създаване на изкуствени условия за заобикаляне на правилата.

Проектът на насоки беше публикуван на електронната страница на Министерството на земеделието и на Единния информационен портал за обща информация за управлението на Европейските структурни и инвестиционни фондове: www.eufunds.bgза писмени възражения и предложения в съответствие с чл. 26, ал. 4 от ЗУСЕСИФ. Направените целесъобразни бележки и предложения са отразени.

**УВАЖАЕМИ ГОСПОДИН НЕКОВ,**

Във връзка с гореизложеното и на основание чл. 26 от ЗУСЕСИФ предлагам да издадете заповед за утвърждаване на насоки за кандидатстване по процедури чрез подбор на проектни предложения за подготвителни дейности по подмярка 19.1 „Помощ за подготвителни дейности“ от мярка 19 „Водено от общностите местно развитие“ от Програмата за развитие на селските райони 2014-2020 г.

**Приложение:** Таблица с постъпилите предложения и възражения в процеса на проведено обществено обсъждане.

**С уважение,**

